KOMISIJOS SPRENDIMAS
2006 m. birželio 22 d.
nustatantis bendrąjį mokestinį žymiklį gazoliams ir žibalui
(pranešta dokumentu Nr. C(2006) 2383)
(2006/428/EB)
EUROPOS BENDRIJŲ KOMISIJA,
atsižvelgdama į Europos Bendrijų steigimo sutartį,
atsižvelgdama į 1995 m. lapkričio 27 d. Tarybos direktyvą 95/60/EB dėl gazolių ir žibalo žymėjimo mokesčių tikslams (1), ypač į jos 2 straipsnio 2 dalį,
kadangi:
(1)
Siekiant, kad vidaus rinka tinkamai veiktų, ypač kad būtų užkirstas kelias mokesčių vengimui, Direktyva 95/60/EB numatoma bendra žymėjimo sistema identifikuoti gazolius, kurių KN kodas yra 2710 00 69, ir žibalą, kurio KN kodas yra 2710 00 55, kurie yra pateikti vartojimui ir kurie neapmokestinti akcizais arba kuriems yra taikomas sumažintas akcizų tarifas. Nuo 2002 m. pirmasis kodas buvo padalintas į KN kodus 2710 19 41, 2710 19 45 ir 2710 19 49, siekiant atsižvelgti į sieros kiekį gazolyje, antrasis - pakeistas KN kodu 2710 19 25.
(2)
Komisijos sprendimu 2001/574/EB (2) moksliniu pavadinimu identifikuojamas produktas N-etil-N-[2-(1-izobutoksietoksi)etil]-4-(fenilazo)anilinas (Solvent Yellow 124) buvo nustatytas kaip bendrasis mokestinis žymiklis, numatyta Direktyvoje 95/60/EB, žymėti gazolius ir žibalą, kurie nebuvo apmokestinti visu tarifu, taikomu tokioms mineralinėms alyvoms, kurios naudojamos kaip variklių kuras.
(3)
Sprendimo 2001/574/EB 2 straipsnyje reikalaujama, kad šis sprendimas būtų persvarstytas ne vėliau kaip 2006 m. gruodžio 31 d., atsižvelgiant į techninę pažangą žymėjimo sistemų srityje ir į poreikį imtis veiksmų prieš nesąžiningą mineralinių alyvų, kurios neapmokestintos akcizais arba kurioms taikomas sumažintas akcizų tarifas, naudojimą.
(4)
Persvarstant buvo konsultuojamasi su valstybėmis narėmis. Valstybių narių manymu, Solvent Yellow 124 yra tinkama kovos su nesąžiningu mineralinių alyvų, kurios neapmokestintos akcizais arba kurioms taikomas sumažintas akcizų tarifas, naudojimu priemonė.
(5)
Apie jokias problemas, susijusias su poveikiu sveikatai ir aplinkai naudojant Solvent Yellow 124, nepranešta.
(6)
Joks alternatyvus produktas, kuris galėtų pakeisti Solvent Yellow 124 ir kuris atitiktų visus kriterijus, kuriais remiantis Solvent Yellow 124 buvo pasirinktas kaip bendrasis mokestinis žymiklis, nebuvo pateiktas arba patvirtintas atitinkama moksline informacija.
(7)
Todėl Solvent Yellow 124 reikėtų ir toliau naudoti kaip bendrąjį mokestinį žymiklį, kaip apibrėžta Direktyvoje 95/60/EB ir pagal šioje direktyvoje nustatytas sąlygas.
(8)
Šiuo sprendimu niekas neatleidžiamas nuo savo įsipareigojimų pagal Sutarties 82 straipsnį.
(9)
Nustatant šio sprendimo persvarstymo terminą reikėtų atsižvelgti į galimybes, kurias ateityje pasiūlys mokslo raida.
(10)
Tačiau sprendimą reikėtų persvarstyti bet kuriuo metu iki šio termino, jeigu būtų nustatyta, kad Solvent Yellow 124 daro papildomą žalą sveikatai arba aplinkai.
(11)
Siekiant aiškumo ir skaidrumo, reikėtų pakeisti Sprendimą 2001/574/EB.
(12)
Šiame sprendime numatytos priemonės atitinka Akcizo mokesčių komiteto nuomonę,
PRIĖMĖ ŠĮ SPRENDIMĄ:
1 straipsnis
Direktyvoje 95/60/EB numatytas bendrasis mokestinis žymiklis visiems gazoliams, kurių KN kodai yra 2710 19 41, 2710 19 45 ir 2710 19 49, taip pat žibalui, kurio KN kodas yra 2710 19 25, žymėti yra Solvent Yellow 124, kuris apibrėžtas šio sprendimo priede.
Valstybės narės nustato ne mažesnį nei 6 mg ir ne didesnį nei 9 mg žymiklio viename mineralinės alyvos litre žymėjimo kiekį.
2 straipsnis
Šis sprendimas turi būti persvarstytas ne vėliau kaip 2011 m. gruodžio 31 d., atsižvelgiant į techninę žymėjimo sistemų srities pažangą ir į poreikį imtis veiksmų prieš nesąžiningą mineralinių alyvų, kurios neapmokestintos akcizais arba kurioms taikomas sumažintas akcizų tarifas, naudojimą.
Nustačius, kad Solvent Yellow 124 daro papildomą žalą sveikatai arba aplinkai, atliekamas išankstinis persvarstymas.
3 straipsnis
Sprendimas 2001/574/EB panaikinamas.
4 straipsnis
Šis sprendimas skirtas valstybėms narėms.
Priimta Briuselyje, 2006 m. birželio 22 d.